Danmark bør følge Irlands gode eksempel og lave en minimumspris på alkohol i et forsøg på at bremse det høje forbrug.

Sådan lyder anbefalingen i dag fra Lægeforeningen i Berlingske.

I restaurationsmiljøet er man imidlertid ikke begejstret. I Jomfru Ane Gade i Aalborg får forslaget om ikke en kold, så i hvert fald en lunken modtagelse.

- Generelt kan jeg godt se deres bekymring, siger Finn Hvillum, formand for restauratørerne i gaden.

- Jeg er selv forælder, og jeg ville også være bekymret, hvis mine børn drak uhæmmet eller for meget. Der er jo noget sundhedsmæssigt i det, og her handler det om almindelig sund fornuft, siger han.

- Men jeg er imod, at man begynder at regulere priserne og bestemme mindstepriserne i Jomfru Ane Gade eller andre restaurationer, lyder det fra Finn Hvillum.

Læs også : Lægeforening vil have højere priser på øl, vin og spiritus

I stedet mener han, at man bør sikre gode vilkår for restaurationerne, så de ikke tvinges til at sætte priserne for lavt, og at man skal sætte ind langt tidligere for at ændre de unges alkoholkultur.

Allerede inden de fylder 18 år og kan begynde at bevæge sig rundt i byernes natteliv.

- Når de unge kommer herind har de jo drukket tæt i tre eller fire år. Jeg tror simpelthen, man skal føre en politik på skolerne og ungdomssteder, hvor man sætter grænser over for børn om, at de ikke må drikke, før de er gamle nok, siger han.

Om en prisændring vil gøre en forskel i sidste ende, er han også skeptisk overfor.

- Jeg tror ikke, det vil betyde det helt store, siger Finn Hvillum.